b'\n_START_ARTICLE_\nReferentni sustav\n_START_PARAGRAPH_\nReferentni sustav ili referentni okvir je dogovorno odre\xc4\x91en koordinatni sustav u kojem se odre\xc4\x91uju (definiraju) polo\xc5\xbeaji fizikalnih tijela (objekata) te promatra i opisuje gibanje. Naj\xc4\x8de\xc5\xa1\xc4\x87e je referentni sustav inercijski, \xc5\xa1to zna\xc4\x8di da njegove koordinatne osi ne rotiraju i da se ishodi\xc5\xa1te ne ubrzava (inercija). Referentni sustavi mogu se me\xc4\x91usobno povezati Galileijevim ili\xc2\xa0Lorentzovim transformacijama.\n_START_SECTION_\nInercijski sustav\n_START_PARAGRAPH_\nInercijski sustav je koordinatni sustav u kojem vrijedi zakon tromosti ili inercije. Svi inercijski sustavi su jednakovrijedni ili ekvivalentni, a to se odra\xc5\xbeava u zakonima sa\xc4\x8duvanja impulsa, momenta impulsa, energije i stanja gibanja sredi\xc5\xa1ta masa za izolirani fizi\xc4\x8dki sustav. Ti zakoni sa\xc4\x8duvanja upravo i jesu kriterij po kojem se za opisivanje nekoga konkretnoga gibanja odabire inercijski sustav. _NEWLINE_U fizici, tijelo se jednoliko giba ako se na njega ne primjenjuje nikakva vanjska sila (Prvi Newtonov zakon gibanja). Kada se takvo stanje gibanja tijelo ekstrapolira na neko podru\xc4\x8dje prostora tako da to podru\xc4\x8dje obuhva\xc4\x87a sve druge mogu\xc4\x87e objekte u istom stanju gibanja, \xc5\xa1to se koristi da bi se definirao zajedni\xc4\x8dki koordinatni sustav, takav zajedni\xc4\x8dki sistem nazivamo referentni okvir ili sustav. Otuda se koordinatni sustav definiran jednolikim gibanjem objekata u zajedni\xc4\x8dkom smjeru i istom brzinom naziva inercijski referentni okvir. Ili, drugim rije\xc4\x8dima, kad se dva referentna sustava gibaju jedan u odnosu na drugi konstantnom brzinom zovemo ih inercijskim referentnim sustavima.'